આજે સવારે પક્ષના નવનિયુક્ત પ્રદેશ પ્રમુખ જીતુભાઈ વાઘાણી અમિત શાહના નિવાસસ્થાને ગયા હતા. એક બેઠક બાદ તેઓ બંનેએ વૃક્ષારોપણના કાર્યક્રમમાં ભાગ લીધો હતો. વૃક્ષારોપણના કાર્યક્રમમાં જીતુભાઈ વાઘાણી, શહેર પ્રમુખ જગદીશ પંચાલ, મેયર ગૌતમ શાહ, શહેરના ધારાસભ્યો, વાહન વ્યવહાર પ્રધાન વલ્લભ કાકડિયા, કોર્પોરેટરો સહિત મ્યુનિસિપલ કોર્પોરેશનના હોદ્દેદારો સાથે સ્થાનિક રહીશો ઊમટી પડ્યા હતા. અમિત શાહે બીલીપત્ર અને પીપળાનાં વૃક્ષો ઉગાડવાનો વિચાર આપ્યો હોઈ આજે પણ તેમના હસ્તે પીપળા-વડના વૃક્ષો રોપાયાં હતાં. કાર્યક્રમ સ્થળે અમિત શાહે નારણપુરાના તેમના મતદારોને ઉદ્દેશીને કહ્યું હતું કે મારી જવાબદારી વધી છે તેથી પૂરતો સમય ફાળવી શકતો નથી પરંતુ તમારો અને મ્યુનિસિપલ કોર્પોરેશનનો આભાર માનું છું. હિંદુ સંસ્કૃતિમાં શરૂઆતથી જ પ્રકૃતિની વાત કરાઈ છે. ગ્લોબલ વોર્મિંગ વિશ્વ માટે ખતરારૂપ છે. મને અહીં સામાન્ય કાર્યકર જેવો અનુભવ થાય છે.